Yhden luukun lainsäädäntöhankkeessa ympäristöministeriö valmistelee lainsäädäntömuutoksia, joita tarvitaan uuden lupa-, ohjaus- ja valvontaviranomaisen perustamisen myötä syntyvään ympäristötehtävien ”yhteen luukkuun” ja lupamenettelyjen sujuvoittamiseksi. Esimerkiksi tavoittelemme keskeisten ympäristöön vaikuttavien lakien (vesilaki, ympäristönsuojelulaki, luonnonsuojelulaki sekä laki vesien ja merenhoidon järjestämisestä) mukaisten lupakäsittelyjen yhdistämistä uudessa virastossa siten, että hakemus johtaisi useamman lain mukaisen päätöksen sijasta vain yhteen päätökseen. Lisäksi selkeytämme YVA-menettelyn ja lupakäsittelyn suhdetta lainsäädännössä ja panemme täytäntöön eräitä lupamenettelyihin liittyviä EU-säännöksiä.
Virastouudistus ja sen myötä perustettavat lupa-, ohjaus- ja valvontavirasto sekä elinvoimakeskukset edellyttävät lisäksi lukuisia teknisiä muutoksia ympäristölainsäädäntöihin.